ไทยพาณิชย์ประเมินไม่ต่อน้ำฟรีส่งผลเงินเฟ้อ 0.2%
ไทยพาณิชย์ ประเมิน ครม.ไม่ต่อมาตรการใช้น้ำฟรี ส่งผลเงินเฟ้อเพียง 0.2% ไม่จำเป็นเร่งขึ้นดอกเบี้ย
24 ก.พ. 2553

ไทยพาณิชย์ ประเมิน ครม.ไม่ต่อมาตรการใช้น้ำฟรี ส่งผลเงินเฟ้อเพียง 0.2% ไม่จำเป็นเร่งขึ้นดอกเบี้ย
ศูนย์วิจัยเศรษฐกิจและธุรกิจ ธนาคารไทยพาณิชย์ ประเมินว่า หลังคณะรัฐมนตรี(ครม.) มีมติ ไม่ต่ออายุมาตรการน้ำประปาฟรี แต่ให้ต่ออายุมาตรการลดค่าครองชีพในส่วนของค่าไฟฟ้าฟรี  รถเมล์ฟรี และรถไฟชั้น 3 ฟรี ออกไปอีก 3 เดือน จากเดิมที่จะสิ้นสุดในเดือนมี.ค.นี้ เป็นสิ้นสุดในเดือนมิ.ย.นั้น ผลของการยกเลิกมาตรการน้ำประปาฟรีจะมีผลต่อเงินเฟ้อทั่วไปเพียง 0.2% โดยมาตรการเริ่มมีผลตั้งแต่เดือนเม.ย.เป็นต้นไป
ทั้งนี้ แม้ว่าผลจากการยกเลิกมาตรการดังกล่าวจะทำให้ดัชนีราคาในส่วนของน้ำประปาเพิ่มขึ้นเกือบ 20% ในเดือนเม.ย. แต่ดัชนีราคาน้ำประปามีน้ำหนักเพียง 1% ในตัวเลขเงินเฟ้อทั่วไปเท่านั้น ทำให้ค่าของเงินเฟ้อทั่วไปอยู่เพียง 0.2% 
“เป็นไปตามที่เราคาด การยกเลิกมาตรการลดค่าครองชีพเฉพาะในส่วนของน้ำประปาฟรีเป็นไปตามสมมติฐานที่เราใช้ในการคาดการณ์แนวโน้มเงินเฟ้อ ซึ่งเราคาดว่าจะเฉลี่ยอยู่ที่ราว 3-4% ในไตรมาสแรก ก่อนจะชะลอลงในช่วงที่เหลือของปี” ศูนย์วิจัยเศรษฐกิจและธุรกิจ ธนาคารไทยพาณิชย์ ระบุ
ศูนย์วิจัยเศรษฐกิจและธุรกิจ ธนาคารไทยพาณิชย์ ประเมินว่า อัตราเงินเฟ้อปีนี้น่าจะต่ำกว่าที่ธนาคารแห่งประเทศไทย(ธปท.) คาด โดยรายงานแนวโน้มเงินเฟ้อของธปท.ล่าสุด มองว่าเงินเฟ้อน่าจะเร่งตัวขึ้นแตะระดับสูงสุดราว 4.5% ในไตรมาส 3 โดยมีสมมติฐานว่ารัฐบาลยกเลิกมาตรการลดค่าครองชีพทั้งหมดในเดือนมี.ค. ดังนั้นการต่ออายุมาตรการบางส่วนออกไปจึงทำให้แนวโน้มเงินเฟ้อน่าจะต่ำกว่าที่ ธปท. คาด 
ทั้งนี้ ยังคงมุมมองว่า ธปท. ไม่น่าจะขึ้นดอกเบี้ยนโยบายในครึ่งแรกของปี  การต่ออายุมาตรการลดค่าครองชีพดังกล่าว สนับสนุนมุมมองของธนาคารว่า อัตราเงินเฟ้อทั่วไปน่าจะชะลอลงหลังจากไตรมาสแรก ประกอบกับการขยายตัวทางเศรษฐกิจก็มีแนวโน้มจะชะลอลงหลังจากไตรมาสแรกเช่นกัน จึงไม่น่าเป็นปัจจัยสนับสนุนให้ ธปท. ต้องรีบขึ้นดอกเบี้ย